TOP คาดผลงานปี 64 โต รับน้ำมันตลาดโลกฟื้น ตั้งงบลงทุน 4.85 หมื่นลบ.ลุยพลังงานสะอาด
TOP คาดผลงานปี 64 โต รับน้ำมันตลาดโลกฟื้น ตั้งงบลงทุน 4.85 หมื่นลบ.ลุยพลังงานสะอาด
TOP คาดผลงานปี 64 โต รับน้ำมันตลาดโลกฟื้น ตั้งงบลงทุน 4.85 หมื่นลบ.ลุยพลังงานสะอาด
23 พ.ย. 2563

นางธาริกา เทพหัสดิน ณ อยุธยา ผู้จัดการฝ่ายวางแผนการเงิน บริษัท ไทยออยล์ จำกัด (มหาชน) หรือ TOP เปิดเผยว่า ทิศทางผลประกอบการในปี 64 จะปรับตัวดีขึ้นเมื่อเทียบกับปี 63 เนื่องจากคาดว่าสภาพตลาดน้ำมันในตลาดโลกจะกลับมาฟื้นตัวดีขึ้น โดยเฉพาะความต้องการใช้น้ำมัน และกำลังการผลิตของโรงกลั่น ที่จะเข้าสู่ภาวะสมดุลมากขึ้น หลังจากแรงกดดันจากสถานการณ์โควิด-19 ผ่อนคลายลงและสต็อกน้ำมันทั่วโลกที่เริ่มลดลง ขณะเดียวกันคาดว่ากำลังการผลิตใหม่ของตลาดโลกจะออกมาไม่มากนัก หลังจากกลุ่มโรงกลั่นทั่วโลกปิดตัวไปหลายราย
ทั้งนี้ บริษัทวางงบลงทุนในปีหน้าไว้ราว 1,600 ล้านเหรียญสหรัฐฯ ส่วนใหญ่ใช้ในการดำเนินการโครงการพลังงานสะอาด (Clean Fuel Project :CFP) ซึ่งเป็นโครงการที่มีวัตถุประสงค์สำคัญในการเพิ่มประสิทธิภาพด้านการกลั่นน้ำมันของบริษัทและศักยภาพในการแข่งขันด้วยการขยายกำลังการกลั่นเพิ่มขึ้นจาก 275,000 บาร์เรลต่อวัน เป็น 400,000 บาร์เรลต่อวัน ขณะที่งบลงทุนในช่วง 5 ปีข้างหน้า (ปี 63-67) อยู่ที่ระดับ 3,292 ล้านเหรียญสหรัฐฯ ซึ่งปัจจุบันเหลือเงินลงทุนอีกประมาณ 2,495 ล้านเหรียญสหรัฐฯ โดยบริษัทยังมีกระแสเงินสดเพียงพอในการลงทุนในช่วง 1-2 ปีข้างหน้า
สำหรับแนวโน้มราคาน้ำมันในช่วงไตรมาส 4/63 คาดว่าจะทรงตัวอยู่ที่ระดับ 40-45 เหรียญต่อบาร์เรล นับว่ายังคงฟื้นตัวได้ไม่รวดเร็ว เพราะหลายประเทศยังมีการแพร่ระบาดของโควิด-19 รอบสอง และคาดว่าจะทำให้ไม่มีกำไรจากสต็อกน้ำมันเท่ากับในช่วงไตรมาส 3/63 ที่ทำได้ระดับ 2,986 ล้านบาท อย่างไรก็ตามคาดว่าความต้องการน้ำมันดีเซลและเบนซินจะฟื้นตัวดีขึ้น รวมถึงค่าการกลั่นที่น่าจะฟื้นตัวขึ้นจากช่วงไตรมาส 3/63 ที่อยู่ระดับต่ำสุดราวติดลบ 1.1 เหรียญสหรัฐต่อบาร์เรล
 